Universals vier 120 jaar | Netwerk24
Universals vier 120 jaar
Deur Rick Marais 09 September 2019 06:00
Stantin April, Hawston se heelagter, probeer verbete om deur Universals se verdedigers te hardloop. Foto: Rick Marais
'n Klub se 120ste bestaansjaar is iets merkwaardig; dís waarom Universals RVK van Stanford die afgelope naweek 'n behoor­like verjaardagpartytjie gehou het.
Die fees is Vrydag 30 Augustus met 'n modelkompetisie afgeskop wat baie belangstellendes gelok het. Een van die modelkompetisie se beoordelaars was die bekende Maria Valente de Almeida (beter bekend as Samantha van Arendsvlei).
Die volgende dag is 'n optog van die taxistaanplek in Dreyerstraat af deur Oukrale en die dorp en weer deur die driffie tot by die rugbyveld in Kannemeyerstraat gehou.
Die staptog deur die dorp is deur die brigade van Hawston begelei en almal is deur die klub se voorsitter, Ferdinand Dreyer, verwelkom.
Die burgemeester, Dudley Coetzee, en Bennie van Rooyen van die Boland-rugbyunie was ook by die staptog deur die dorp betrokke.
Die skare het al vroegoggend buite Universals se rugbyveld parkeer met die hoop om 'n lekker sitplek binne te kry. Die musiek het net ná 10:00 hard begin speel en teen 11:00 het die o.13-spanne van Die Bron Primêr teen Laerskool Okkie Smuts uitgedraf.
De Bron het die wedstryd met 34-19 gewen. Langs die veld was daar kos en lekkernye vir Afrika en die braaivleisvure het groot rookwolke die lug ingestuur terwyl die reuk van boereworsrolle en hamburgers die rugbyspelers op die veld oordonder het.
Die eerste groot wedstryd van die dag was tussen Hawston en Universals RVK se tweede span. Hawston het met die wedstryd 'n gekombineerde tweede en derde span spelers uitgestuur omdat sy eerste span 'n bietjie rustyd vir die top12-toernooi wat die einde van September afskop, nodig het. Die wedstryd het 14 elk gelykop geëindig.
Verder het die Black Leaves vir Black Birds gewen met 24-14.
Die Universals A het 'n gekombi­neerde span van die Overberg met 62-19 geklop terwyl die Hermanus Old Boys met die Legends met 'n telling van 32-10 afgereken het.
"As voorsitter wil ek net baie dankie sê aan ons Hemelse Vader vir die suksesvolle naweek. Dankie ook aan ons gemeenskap, borge, besoekers asook besoekende spanne, die Overstrand-munisipaliteit, Stanford-buurtwag en almal wat ons fees 'n sukses help maak het. Laastens alle eer aan Universals se bestuur – dit is voorwaar 'n voorreg om saam met sulke behulpsame en trotse mense te werk," het Dreyer gesê.
Universals het die naweek afgesluit met 'n kerkdiens die Sondag wat deur pastoor Romano Arendse van Hermanus gelei is.